text: La Font Màgica de Montjuïc, tancada per tasques de manteniment – La Marina
  Inici Notícies Societat La Font Màgica de Montjuïc, tancada per tasques de manteniment
  Després de les festes nadalenques i d'un repertori especial de nadales i música tradicional, la Font Màgica de Montjuïc roman tancada des del passat 7 de gener per realitzar el seu manteniment anual ordinari. No serà fins el 19 de febrer de 2016 quan l'estructura font tornarà a posar-se en marxa amb nous espectacles.
  Aquestes tasques ja s'han iniciat i permetran la neteja, revisió i manteniment preventiu de la Font Màgica i dels quaranta-quatre llacs i les quatre cascades de l'eix Maria Cristina. També es durà a terme la neteja i la desinfecció dels vasos i dels sis-cents vidres de l'interior de la instal·lació.
  El joc d'aigües, música i colors arribarà de nou el 19 de febrer amb coreografies programades tots els divendres i dissabtes fins al 26 de març, i a partir del 31 de març tots els dijous, divendres, dissabtes i diumenges.
  Una font amb 2'5 milions de visitants cada any
  Aquesta emblemàtica instal·lació d'aigua de la ciutat rep cada any al voltant de 2'5 milions de visitants l'any i és una icona reconeguda de la ciutat arreu del món. A més, va ser l'escenari enguany dels actes de celebració de Cap d'Any a Barcelona i sol ser-ho de l'acte final de les festes de la Mercè amb el Piromusical, fet que el converteix en un punt emblemàtic per a les celebracions a Barcelona.
  Així mateix, compta amb un web propi on s'hi pot consultar tot tipus d'informacions, com els orígens i història de la font, la trajectòria i evolució des de la seva inauguració al 1929, dades actualitzades sobre el funcionament, horaris de les coreografies i informació diversa d'actualitat.